PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2001/ZK/2/1/194						Bratislava 25.06.2001

Protimonopolný úrad Slovenskej republiky, II. výkonný odbor, v správnom konaní začatom na základe podania spoločnosti J.C.DECAUX SLOVAKIA, s.r.o. so sídlom Bosákova 4, 851 04 Bratislava, v konaní zastúpenej advokátkou JUDr. Evou Hladkou so sídlom Slovnaft, a.s. - DOČ, 824 12 Bratislava, zo dňa 30.04.2001, vo veci vydania rozhodnutia o tom, či ich činnosti a konania nie sú v rozpore s § 3 a § 4 zákona č. 188/1994 Z.z. o ochrane hospodárskej súťaže v znení neskorších predpisov (negatívny atest) takto
rozhodol:

na základe § 12 ods. 4 písm. c) zákona č. 188/1994 Z.z. o ochrane hospodárskej súťaže v znení neskorších predpisov správne konanie zastavuje, pretože dôvod konania nebol daný. 

Odôvodnenie:

Spoločnosť J.C.DECAUX SLOVAKIA, s.r.o. so sídlom Bosákova 4, 851 04 Bratislava (ďalej len "JCD"), v konaní zastúpená advokátkou JUDr. Evou Hladkou so sídlom Slovnaft, a.s. - DOČ, 824 12 Bratislava, podaním zo dňa 30.04.2001 požiadala Protimonopolný úrad Slovenskej republiky, II. výkonný odbor (ďalej len "úrad") o vydanie rozhodnutia, či Zmluva zo dňa 13.12.1990 a jej dodatok zo dňa 02.09.1997 uzatvorená s Mestom Košice (ďalej len "Zmluva") nie je zakázaná a neplatná podľa § 3 a § 4 zákona č. 188/1994 Z.z. o ochrane hospodárskej súťaže v znení neskorších predpisov (ďalej len "zákon") alebo či nie je v rozpore s § 5 ods. 1 zákona (negatívny atest), resp. o vydanie rozhodnutia v zmysle § 5 ods. 4 zákona. 

Z predloženého výpisu z Obchodného registra Okresného súdu Bratislava I. zo dňa 30.04.2001, oddiel:Sro, vložka č. 11452/B vyplynulo, že spoločnosť JCD je spoločnosť s ručením obmedzeným. Jej predmetom činnosti sú čistiace práce na informačných zariadeniach, montáž sklenených výplní na kovovú konštrukciu informačných zariadení, predaj a prenájom informačných zariadení a prenájom reklamných plôch na informačných zariadeniach. Jediným spoločníkom spoločnosti JCD je spoločnosť DECAUX SA so sídlom 17 rue Soyer, 92253 Neuilly cedex, Francúzska republika.

Z ďalších predložených dokladov vyplynulo, že dňa 23.11.1990 Mesto Košice uzavrelo so spoločnosťou GUVE, spoločnosťou s r.o. pre mestské dopravné zaradenia so sídlom Oskar-Jäger Strasse 48, 5000 Koln 30 (ďalej len "GUVE"), predchodcom spoločnosti JCD Zmluvu, na základe ktorej sa spoločnosť JCD zaviazala poskytnúť bezplatne mestu Košice k dispozícii kovové prístrešky pre cestujúcich, mestské informačné zariadenia, moderné stĺpy, ako aj automatické toaletné zariadenia, toaletu pre telesne postihnutých a smerové tabuľky. Stalo sa tak preto, že mesto Košice nemalo dostatok finančných prostriedkov zabezpečiť technický a hospodársky rozvoj v oblasti mestského mobiliáru. Mesto Košice dovolí spoločnosti JCD, ako protislužbu za jeho zariadenia a udržiavacie služby, na prístreškoch pre cestujúcich buď obojstranne na jednu bočnú stenu alebo obojstranne na medzistenu alebo obojstranne na zadnú stenu alebo na iných miestach stanovených podľa dohody umiestniť reklamné plagáty ležiace pod bezpečnostným sklom, ktoré budú za tmy osvetlené. V dobe uzavretia zmluvy, v roku 1990, žiadna iná spoločnosť nebola schopná, resp. ochotná prevziať investičné riziko súvisiace s predmetom Zmluvy. Dňa 02.09.1997 bol uzatvorený Dodatok k Zmluve zo dňa 13.12.1990, vzhľadom na skutočnosť, že Mesto Košice potrebovalo ďalšie zariadenia ako aj vzhľadom na potrebu optimalizácie reklamnej siete na financovanie služieb, ktoré spoločnosť JCD poskytuje a v ktorej nástupníctvo zo spoločnosti GUVE prechádza na spoločnosť JCD. 

Podľa § 12 ods. 1 zákona konanie na úrade sa začína z vlastného podnetu alebo na návrh podnikateľa. Podľa § 12 ods. 2 zákona účastníkmi konania sú navrhovateľ a podnikatelia, o ktorých právach, právom chránených záujmoch alebo povinnostiach ustanovených týmto zákonom sa má rozhodnúť, preto sa úrad zaoberal postavením Mesta Košice, ako druhej zmluvnej strany, z hľadiska zákona.

Pojem podnikateľ na účely zákona je vymedzený v § 2 ods. 1 písm. a) zákona, kde sa uvádza, že tento zákon sa vzťahuje na podnikateľov, iné fyzické osoby a právnické osoby, ktoré vykonávajú hospodársku činnosť a ich združenia (ďalej len "podnikatelia"). V tejto súvislosti je vhodné uviesť, že právo proti obmedzovaniu súťaže sa vecne vzťahuje na oblasť výroby a obehu tovarov na trhu. Osobná pôsobnosť tohto zákona dopadá na široký okruh individuálne neurčených subjektov. Sú to podnikatelia v zmysle obchodného zákonníka a iné fyzické a právnické osoby, ktoré vykonávajú hospodársku činnosť a ich združenia. Na označenie týchto pojmov sa používa legislatívna skratka "podnikateľ". Hospodárska činnosť je akákoľvek aktivita zameraná na výrobu a obeh tovarov, pokiaľ neslúži len na uspokojovanie osobných potrieb pritom nie je rozhodujúce, či sa táto činnosť vykonáva s cieľom dosahovania zisku. Z pôsobnosti zákona sú preto vyňatí spotrebitelia - fyzické osoby, ktoré nakupujú výrobky alebo užívajú služby pre priamu osobnú spotrebu fyzických osôb, najmä pre seba a pre príslušníkov svojej domácnosti alebo zamestnanci, ktorí hospodársku činnosť nevykonávajú samostatne, ale v pracovnom pomere pre zamestnávateľa.

Ako už bolo uvedené, podnikateľom pre účely tohto zákona je každý ekonomicky nezávislý subjekt schopný samostatného rozhodovania, s právnou subjektivitou, zameraný na výkon činnosti obchodného alebo výrobného charakteru a zúčastnený v trhových vzťahoch buď na strane ponuky alebo dopytu. Sú to predovšetkým podnikatelia podľa Obchodného zákonníka a živnostenského zákona, teda osoby sústavne vykonávajúce podnikateľskú činnosť za účelom dosahovania zisku. Z uvedeného teda vyplýva, že Mesto Košice v danom prípade nevystupuje ako podnikateľ. 

Podľa § 3 ods.1 zákona dohody a zosúladené postupy podnikateľov ako aj rozhodnutia združení podnikateľov, ktoré majú cieľ alebo môžu mať za následok obmedzovanie súťaže sú zakázané ak tento zákon neustanovuje inak. Z uvedeného ustanovenia vyplýva, že dohodou obmedzujúcou súťaž môže byť len dohoda, resp. zosúladený postup medzi podnikateľmi, prípadne ňou môže byť aj rozhodnutie združenia podnikateľov. V prípade, že ale jednou zo zmluvných strán nie je podnikateľ v zmysle zákona, nejde tu o dohodu obmedzujúcu súťaž, táto nespadá pod režim zákona a úrad nemá kompetenciu vydávať rozhodnutie o tzv. "negatívnom ateste".

V danom prípade jednou zmluvnou stranou je podnikateľ JCD, ale druhou zmluvnou stranou je Mesto Košice, ktoré nie je v pozícii podnikateľa, v dôsledku čoho sa zákon z tohto hľadiska na neho nevzťahuje. Na túto skutočnosť správne poukázalo aj Mesto Košice listom zo dňa 15.6.2001, Č. 2001/624492/202, v ktorom sa okrem iného uvádza : "Osobitne upozorňujeme, že mesto Košice v uvedenom prípade nevystupuje ako podnikateľ v zmysle § 2 ods. 1, písm. a/ zákona č. 188/1994 Z.z. o ochrane hospodárskej súťaže v znení neskorších predpisov, preto podanie JC DECAUX SLOVAKIA, s.r.o. Bratislava v tomto prípade je právne irelevantné."

Okrem toho Mesto Košice v danom prípade z uvedených dôvodov a z dôvodu nedostatku pasívnej legitimácie nemôže byť ani účastníkom tohto správneho konania, čo úrad zobral do úvahy pri vydávaní rozhodnutia. Jeho vyjadrenia posudzoval z hľadiska § 3 zákona č. 71/1967 Zb. o správnom konaní.

V záujme zistenia skutkového stavu a so zreteľom na ustanovenie § 1 zákona, úrad preskúmal aj obsah uzatvorenej zmluvy z pohľadu, či tento nie je v rozpore s princípmi ochrany hospodárskej súťaže. Dospel k záveru, že posudzovaný zmluvný akt nemá protisúťažné účinky, následkom ktorých by mal povahu dohody obmedzujúcej súťaž podľa ustanovenia § 3 a nasl. zákona.

Vzhľadom na to, že v danom prípade nejde o dohodu uzatvorenú medzi podnikateľmi a úrad nemohol vo veci vydať tzv. "negatívny atest" rozhodol tak, ako je uvedené vo výrokovej časti tohto rozhodnutia.

Poučenie o rozklade:

Podľa ustanovenia § 61 ods. 1 zákona č. 71/1967 Zb. o správnom konaní, môže účastník konania proti tomuto rozhodnutiu podať rozklad na II. výkonný odbor Protimonopolného úradu Slovenskej republiky, v lehote do 15 dní odo dňa jeho doručenia. Včas podaný rozklad má odkladný účinok.

	JUDr. Dušan Bernáth
riaditeľ II. výkonného odboru	

Rozhodnutie dostane:
JUDr. Eva Hladká, advokátka, Slovnaft, a.s. - DOČ, 824 14 Bratislava

Na vedomie:
Mesto Košice, so sídlom Tr. SNP 48/A, 040 01 Košice